Pa met kokende sop in gesig gegooi | Netwerk24
Deur Carryn-Ann Nel 24 Januarie 2020 09:41
“My hele gesig het gebrand. Ek weet nie of ek weer normaal sal kan lyk nie.”
Só sê ’n pa van Robertson nadat sy seun hom ’n paar dae gelede na bewering met ’n pot kokende sop in die gesig gegooi het.
Titus Swartz se gesig is verbind nadat sy seun hom glo met ’n pot kokende sop gegooi het. Foto: Basil Davids
Titus Swartz (55) het Sondag vir hom sop gemaak toe hy en sy 25-jarige seun in ’n woordewisseling betrokke geraak en hy sy pa glo aangeval het.
Sy seun het gevlug en is Donderdag in hegtenis geneem. Hy is van aanranding aangekla en sal binnekort in die hof verskyn.
Swartz sê sy vrou is jare gelede dood en hy, sy seun en dié se meisie woon saam. Swartz is werkloos.
Volgens Swartz is sy seun ’n dwelmgebruiker en steel hy glo gedurig van sy persoonlike items, insluitend sy klere.
Hulle het hieroor baklei toe die seun hom met die pot sop op die stoof gegooi het, sê Swartz.
Swartz het daarna hulp by ’n buurman gekry wat hom hospitaal toe geneem het.
Swartz sê die skade aan sy gesig is erg. “Hulle het die velle van my gesig afgekrap.”
Sy gesig is in verbande en net sy oë, neus en mond is oop.
“Ek kan net sien en asemhaal,” sê hy.
Op ’n vraag oor wat hy wil hê met sy seun moet gebeur, sê hy die reg moet sy gang gaan.
“Ek verduur pyn. Hy moet opgesluit bly. Hy moet sy straf kry.”
Meer oor: Aanval | Woordewisseling | Pa | Sop | Gooi